Juwele soos klei in Hendri se hande - Kollig - Republikein
Friday, January 21st, 16:44:35
Juwele soos klei in Hendri se hande
\nDIE 24-jarige Hendri Heyman van Windhoek is pas aangewys as \'n volwaardige goudsmit en is nou voltyds werksaam onder Ewald Gann van Gold Ideas.
\nWat sy kwalifikasie indrukwekkend maak, is die feit dat Hendri sy studies as juweelontwerper en vervaardiger in twee en \'n half jaar voltooi instede van die vier jaar wat dit normaalweg neem. \"Dit het \'n paar slapelose nagte gekos,\" sê Hendri, \"maar dit was tog aan die einde van die dag die moeite werd!\"
\nHendri het, nadat hy sy skoolloopbaan aan die Hoër Tegniese Skool voltooi het, na Johannesburg getrek om sy horison te verbreed. Dit is juis hier waar sy belangstelling in \'n loopbaan as goudsmit posgevat het. \"Dit het eintlik gevoel asof ek in die beroep ingeval het!\"
\nHoewel sy ywer ná \'n paar maande gekwyn het en hy sy studies daar opgeskop het, het hy met sy terugkoms in Windhoek onmiddellik geweet dat dit werklik is wat hy wil doen. Toe neem die bekende goudsmit Ewald Gann hom onder sy vlerk.
\n\"Ek geniet hierdie werk vreeslik. Jy kry regtig uitstekende geleenthede om jou skeppende energie te laat vloei en daar is elke dag iets nuut wat jy kan aanpak.
\n\"Dit is vreeslik interessant om met jou hande te werk,\" vertel Hendri.
\nIn teenstelling met die werk wat hy in Suid-Afrika gedoen het - hoofsaaklik massaproduksie van meer as 20 van dieselfde item - kry hy nou die geleentheid om met individuele stukke te werk.
\n\"Ek is mal daaroor om met groot stene te werk en is dit lekker om te weet dat Ewald my toelaat om kreatief te wees as wat ek wil.\"\n